Notum sit omnibus quod Parota uxor Eb[ra]rdi marescaldi ad conversionem veniens in domo sanctimonialium de Tarth dedit Sanctę Marię et eius ancillis ibi Deo servientibus vineam in fine qui Brai vocatur positam quam ęa vivente in pace tenuerunt. Ipsa mortua Billonus cliens vicecomitis Divionensis ex parte uxoris suę quam prius filius Parotę habuerat calumpniari cepit. Unde ipse et qui querelam cum eo moverant ante Odonem ducem conventi iniusticiam suam cognoscentes penituerunt et acceptis de bonis famularum Dei IIIIor libris denariorum querelam quam moverant iusta esset aut iniusta omnino ex tunc guirpiverunt. Inde testes sunt: Odo dux Burgundie, Josbertus vicecomes, Willermus constabulus, Aymo Rufus. Ex parte dominarum : Robertus decanus, Hymbertus capellanus ducis, Wido Pulmo[…], Balardinus. Factum est hoc placitum rogante et presente Maria abbatissa de Tarth et cum ea Elizabeth domina de Parrigne sanctimoniali et Roberto de Bille converso earum. [retour à la ligne] Manifestum sit presentibus et futuris quod Annelina uxor Hugonis de Torcinna pro anima sua alodium quod habebat in Lanblen Deo et Sanctę Marię tradidit. Est autem ipsum alodium in planis, silvis, aquis et pratis ibi late diffusum. Post mortem ipsius Annelinę Herluinus filius eius donum matris ecclesię Sanctę Marię de Tarth et Dei ancillis ibi manentibus ex toto concessit. Fecit hoc donum in manu Marię abbatissę et Elizabeth de Parrigne. Testes sunt : Robertus de Bille, Martinus et Andreas conversi, Guido de Meelan miles qui cum Herluino erat cui Herluino ipsa abbatissa cappam pro cognitione dedit. [retour à la ligne] Sciant presentes et futuri quod pro tumulatione dominę de Troens que in cimiterio Sancte Marię de Tarth sepulta est filii eius Raymundus et Hugo dederunt Deo et ipsius ecclesię sanctimonialibus ab horreo et tenemento earum usque ad locum qui dicitur Guttillus terram quam habebant cultam et incultam ex toto eis concedentes liberam. Exinde per totam aliam suam terram percursum plenarium absque dampno cuilibet illato. Quod si aliquando contingeret capitali tamen soluto pacaretur. Testes Nerduinus Rufus de Basse, Henricus de Arcuncil, Paganus de Basse, Girardus de Blaseio, Wido de Troens, Durannus forestarius, Petrus conversus Cistercii. Post mortem Raymundi et Hugonis fratres eorum Otho et Guido et Girardus nepos filius Hugonis donum querelare ceperunt. Sed inde conventi iniusticiam suam cognoverunt et correxerunt. Nam ipsum donum postea idem Otho super altare obtulit ancillis Dei presentibus. Affuerunt et Robertus de Bille et Wirricus capellanus et Johannes coriarius, Petrus prepositus de Troens. Hoc ipsum donum Guido et Girardus postea super ipsum altare obtulerunt presentibus predictis et Odone Malnurri atque Widone de Montol.